La Biblioteca Infantil s’avança a la celebració del Dia del Llibre Infantil i Juvenil
2025-07-24

El mes d’abril és el mes de la lectura per excel·lència, ja que a la celebració del Dia del Llibre Infantil i Juvenil, el 2 d’abril, s’uneix la del Dia Internacional del Llibre, el dia 23. Avançant-se a la commemoració de tots dos dies, amb l’objectiu de continuar fomentant l’àmbit lector entre els xiquets i joves, la Biblioteca Infantil de Burjassot ha programat per al 30 de març una nova activitat gratuïta d’animació lectora en la qual els seus participants crearan un llibre.

A partir de les 18 hores, aquest espai municipal, acollirà el taller Ha nascut un llibre, activitat que tindrà continuïtat al llarg del mes d’abril, ja que els xiquets que participen en el mateix seran els encarregats de crear el títol i la portada del futur llibre que s’anirà creant i ideant al llarg del mes.

Després de l’elecció de la portada i del títol del nou llibre que tindrà la Biblioteca Municipal, els participants es convertiran en escriptors, ja que plasmaran les seues idees, les seues històries i pensaments en les pàgines que formaran la nova publicació que, una vegada acabada, serà exposada en aquest espai municipal.

En el mes d’abril, les Biblioteques Municipals han preparat un ampli ventall d’activitats amb les quals fomentar l’hàbit lector entre els seus usuaris; activitats en les quals també comptarà amb la col·laboració de l’emissora de ràdio municipal, Burjassot Ràdio.